Koro Mariezkurrena Gastearena

Koro Mariezkurrena Gastearena (Donostia, 1952ko ekainaren 24a) euskal arkeozoologoa da. Aranzadi Zientzia Elkarteko Historiaurreko Sailean lan egin du (1969-2006) eta ondoren, Gipuzkoako Arkeologia Ondarearen arduraduna izan da GOAZ Zentroan, Arkaios-ikerketak enpresaren bitartez,  Eusko Jaurlaritzak hala eskatuta (2008-2014).

 Biografia 
Ezkurran (Nafarroan) jaiotako Patxi eta Joxeparen zazpi seme-alabetatik seigarrena da Koro, ezkondua eta bi seme-alaben ama. Irakasle ikasketak Donostiako Irakasle Eskolan egin ondoren eta bere irakasle zen Jesus Altunak animaturik Historiaurreko ikasketak egin zituen UNEDen. Arkeozoologian espezializatu da eta Jesus Altunaren kolaboratzailea izan da. Aurrez 1972-73 ikasturtean Lezoko liburuzain lanetan aritu zen. 

 Lanbidea 
ezkerrera|thumb|239x239px|Jose Migel Barandiaranen etxean
Aranzadi Zientzia Elkarteko Historiaurreko Sailean lan egin du (1969-2006) eta ondoren, Gipuzkoako Arkeologia Ondarearen arduraduna izan da GOAZ Zentroan, Arkaios-ikerketak programa dela medio Eusko Jaurlaritzak hala eskatuta (2008-2014).

 Arkeozoologiari lotutako jardunak 
Gipuzkoako ondare higigarri eta higiezinen ikerketa eta kontserbazio lanetan.

Historiaurreko aztarnategietako animalia-hezurren azterketan, bai Euskal Herriko eta baita Iberiar Penintsulako Iparraldekoetan ere.
ezkerrera|thumb|243x243px|Koro bere bilduma osteologikoa antolatzen
2008tik 2014ra, Eusko Jaurlaritzako GOAZ Arkeologia Zentroko arduraduna izan da, non Zentro horretan Gipuzkoako arkeologia-ondare higigarri guztia zaintzen baitzen.
ezkerrera|thumb|250x250px|Jesus eta Koro GOAZ Zentroan
Ekain, Areatza, Erralla, Arbil, Amalda, Torre eta Aitzbitarte III leizezuloetako indusketa arkeologikoetan lan egin du, leizezulo horietako material arkeologikoak erregistratzearen ardura beregain hartuz. Baita Oianleku, Egiar, Eteneta, etab. bezalako megalitoetan ere ibili da.

Jesus Altunarekin batera, Kuaternarioan izan diren Hegazti eta Ugaztunen erreferentziazko bilduma osteologikoa sortu du. Bata, Aranzadi Elkarteko Historiaurrea Sailean eta bestea pertsonala. Bilduma hau ezinbesteko elementua da aztarnategi arkeologiko eta paleontologikoetan agertzen diren hezurrak zehazteko.

 Ondarearen kontserbazioari dagokionez 
Honako hauek egin ditu:

 Euskal Autonomia Erkidegoko hainbat aztarnategitako aztarna arkeozoologikoak inbentariatu ditu, Eusko Jaurlaritzako Kultura Sailaren Ondare Zentroak hala eskatuta.
 Mendilerroetan arakatu du, monumentu megalitikoak aurkituz.
 Karta arkeologikoetan sartu ahal izateko haize zabaleko datuak hartu ditu.
 Aztarnategien kontserbazio egokiari eragingo liekeen arriskuak ekiditeko ikuskatze-bisitak egin ditu.

 Leizezuloetako arteari dagokionez 

 Ekaingo leizezuloaren aurkikuntzaz geroztik parte hartu du non haren aurkikuntzaren Akta ere berak idatzi baitzuen.
 Leizezuloko kalko, argazki, kontserbazio eta ikerketa lanetan parte hartu du. Era berean, Foru Aldundiaren aginduz leizezulo honen erreplikaren zuzendaritzako partaide izan da Arkaios Ikerketak dela medio, eta aipatutako eraikin berean integratutako Euskal Herriko leizezuloetako artearen erakusketan ere parte hartuz.

 Altxerri leizezuloaren ikerketaz ere bera arduratu da.

 Bera izan da leizezulo horietara egindako bisiten kontrola eramateaz arduratu dena.

 Dibulgazioari dagokionez 
Honako hauekin lan egin du:
 Gipuzkoako Foru Aldundiak eskatuta (2008) Gipuzkoako Historiaurreko Museo baterako edukiak egiten, Jesús Altunaren zuzendaritzapean eta horretarako sortutako batzorde batek gainbegiratuta.
 Euskal Historiaurreko hainbat erakusketatan; horien artean, Jose Migel Barandiaran jaunaren mendeurrena zela eta, "Gure lehen urratsak" izenekoa nabarmentzen da. Erakusketa hau Gasteiza, Donostiara eta Bilbora zabaldu zen, eta Madrilgo Arkeologia Museoak ere eskatu zuen. Ondorioz, Euskal Herriko aztarnategi arkeologiko garrantzitsuei buruzko eta iraganeko tresneria, animalia edota arteaz, egindako eskola- ikasleen fitxa didaktikoen prestaketan parte hartu zuen, guztia euskaraz eta gaztelaniaz argitaratuz.  
 Altuna, J & C.Mariezkurrenarekin batera, José Miguel de Barandiaran jaunaren “Obras completas”en jasotako arkeologia-terminoen  indizeak burutu zituen.
 BBVren “El Campo de las Ciencias y las Artes, La Humanidad Primitiva” liburuaren koordinatzaile C. de la Rua irakaslearekin batera.

"Online" argitalpenean, euskaraz eta gaztelaniaz, Jesús Altunarekin batera, honako liburu hauek:

 Elefanteak, errinozeroak eta lehoiak. Historiaurreko makromamiferoak Euskal Herrian. Gizakiekin partekatutako bizitza.
 Etxekotasunaren jatorria eta bilakaera Euskal Herrian. Etxeko animalien ikonografia europarra.
 Landutako hezurra. Apaingarriak eta arte altzariak euskal Historiaurre Paleolitikoan. 
 Ekaini buruzko bideoa: "Zaldien Leizea".  

Munibe aldizkariko (Antropologia-Arkeologia saila) Batzorde-kide eta bertako idazkaria izan da 1976tik 2006ra arte,  lan hori Jesús Altunaren omenaldiari eskainitako hiru liburukiekin amaituz. Liburuki horien korrespondentzia eta koordinazio lanen arduraz gain, maketazioaz ere  bera     arduratu zelarik.

Munibe aldizkariaren trukaketa ugari egin ditu Europako eta Ameriketako aldizkariekin, horrela, nabarmen aberastuz Aranzadi Elkartearen liburutegia.

 Ikerketak 
Eusko Ikaskuntzak, Eusko Jaurlaritzako Kultura Sailak, Gipuzkoako Foru Aldundiak, Vianako Printzea Erakundeak, Barandiaran Fundazioak, National Science Foundation-ek eta Botín Fundazioak finantzatutako ikerketa-proiektuetan parte hartu du.

Ehun bat argitalpen ditu, Munibe, Dialnet, Sancho el Sabio edota Oalib bezalako gordailuetan jasoak. (Ikus Kanpo Estekak)

 Erreferentziak 

 Kanpo estekak 

 Munibe bilduma
 Dialnet bilduma
 Dialnet metrika 
 Sancho el Sabio katalogoa 
 Oalib gordailua 

Kategoria:Donostiarrak
Kategoria:Zoologoak
Kategoria:Ikertzaileak
Kategoria:Gipuzkoako zientzialariak
Kategoria:Historiaurrelariak
Kategoria:Arkeologoak
Kategoria:Emakume arkeologoak
Kategoria:Aranzadi Zientzia Elkartea
Kategoria:Ondarea
Kategoria:Irakasleak